
6. Dia berkata (ria'): Aku telah menghabiskan harta yang banyak. 

7. Adakah dia menyangka tiada seorang pun yang melihatnya? 

r y / a’* s s ^ 

8. Bukankah Kami telah jadikan untuknya dua biji mata? 

9. Sekeping lidah dan dua ulas bibir? 

10. Dan bukankah Kami telah tunjukkan kepadanya jalan kebaikan dan jalan 
kejahatan. 

11. Oleh itu, mengapakah dia tidak tempuhkan jalan yang sukar? 

(t* kibj ^ I Uj 

12. Tahukah engkau, apakah jalan yang sukar itu? 

13. Iaitu membebaskan hamba. 

14. Atau memberi makanan pada hari berlaku kebuluran. 

Y V’ 

15. Kepada anak yatim yang mempunyai hubungan keluarga. 

16. Atau kepada orang miskin yang berselekeh dengan tanah. 

#3 ypij. ^ 



17. Kemudian ia termasuk dalam golongan orang-orang yang beriman yang 
saling berpesan supaya bersikap sabar dan saling berpesan supaya bersikap 
belas kasihan. 




18. Merekalah golongan kanan. 



;v^&\L\;XS 



19. Dan orang-orang yang mengkufuri ayat-ayat Kami merekalah golongan 
kiri. 



20. Pintu Neraka itu ditutupkan ke atas mereka. 

Surah yang pendek ini mengandungi berbagai-bagai hakikat pokok dalam 
kehidupan manusia yang memberi saranan-saranan yang memberi dorongan dan 
sentuhan-sentuhan yang memberi ilham. Pengumpulan hakikat-hakikat yang sebanyak 
ini adalah sukar untuk diisikan dalam ruangan yang sekecil ini di dalam buku yang 
lain dari al-Qur'anul-Karim. Hakikat-hakikat ini disampaikan secara sentuhan-sentuhan 
sekilas dan mendalam dengan gaya penyampaian yang unik yang memukul tali hati 
manusia. 



(Pentafsiran ayat-ayat 1 - 4 ) 



Surah ini dimulakan dengan sumpah untuk menerangkan satu hakikat yang kukuh 
dalam kehidupan manusia. 




1. "Sesungguhnya aku bersumpah dengan negeri ini (Makkah)." 



2. "Sedangkan engkau pula tinggal di negeri ini." 

3. "Dan demi bapa dan anak-anaknya." 




4. "Sesungguhnya Kami jadikan manusia sentiasa dalam perjuangan yang 
sukar dan penat." 



Keistimewaan Ne- 
geri Makkah 



Negeri yang dimaksudkan di sini ialah negeri Makkah Baitullahil-Haram, iaitu 
rumah ibadat yang pertama yang ditetapkan Allah kepada manusia untuk menjadi pusat 
perhimpunan ibadat mereka yang aman damai. Di sinilah mereka harus meletakkan 
senjata, pergaduhan dan perseteruan mereka dan berkumpul dengan aman damai, dan 
mereka diharamkan menceroboh satu sama lain. Begitu juga diharamkan segala pokok 
kayu, burung-burung dan hidup-hidupannya yang terdapat dalam kawasannya. Baitullah itu juga 
merupakan rumah yang dibina oleh Nabi Ibrahim a.s. bapa kepada Nabi Ismail a.s. yang menjadi 
moyang umat Arab dan umat Muslimin seluruhnya. 



Allah menghormati Nabi-Nya Muhammad s.a.w., lalu ia menyebutkannya dan 
menyebut sejarah ia mendiami di negeri itu. Ini merupakan satu peristiwa yang 
menambahkan lagi kehormatan, kemuliaan dan keagungan negeri Makkah. Dan ini 
merupakan satu isyarat yang membawa makna yang mendalam di tempat ini, kerana 
kaum Musyrikin mencabulkan kesucian Baitullah, mengganggu Nabi dan orang-orang 
Islam yang tinggal di sana. Baitullah itu adalah sebuah rumah yang mulia, dan 
kemuliaannya bertambah besar lagi apabila Rasulullah s.a.w. sendiri tinggal di sana. 
Dan apabila Allah bersumpah dengan negeri Makkah dan dengan Nabi yang tinggal di 
situ, bererti Ia telah menambahkan kemuliaan dan keagungannya. Dan dengan itu 
pendirian kaum Musyrikin, yang mendakwa diri mereka sebagai penjaga rumah Allah 
dan sebagai anak cucu Ismail yang berpegang dengan agama Ibrahim itu, kelihatan 
begitu jelik dan buruk dari segala segi. 



Siapakah Yang Di- 
maksudkan De- 
ngan Bapa Dan 
Anak-anak? 



Pengertian ini mungkin dapat dijadikan alasan untuk mengatakan bahawa ayat: 




3. "Dan demi bapa dan anak-anaknya" 



adalah isyarat khusus kepada Nabi Ibrahim atau Nabi Ismail a.s., dengan erti Allah 
bersumpah dengan negeri Makkah dan dengan Rasulullah yang tinggal di dalamnya 
dan dengan pengasas pertama negeri itu dan anak cucunya. Walau bagaimanapun, 
pentafsiran ini tidak pula menolak bahawa yang dimaksudkan dengan ayat ini ialah 
pengertiannya yang bebas iaitu pengertian bapa dan anak secara umum. Dan ini 
merupakan isyarat kepada asal mula kejadian manusia sebagai pendahuluan untuk 
membicarakan tentang hakikat insan yang menjadi bahan ulasan pokok surah ini. 

Dalam hubungan ini al-Ustaz al-Imam as-Syaikh Muhammad 'Abduh dalam 
tafsirnya "Juzu' ’Amma" telah mengemukakan satu pandangan yang baik yang sesuai 
dengan semangat tafsir Fi Zilalil-Qur'an ini. Di sini kami petikkan sebahagian darinya. 
Ujar beliau Rahimahullah: 

"Kemudian Allah bersumpah dengan bapa dan anak untuk menarik perhatian kita 
kepada betapa pentingnya peringkat beranak pinak ini kepada kewujudan manusia. Ia 
menarik perhatian kita kepada hikmat-hikmatnya yang mendalam kepada penciptaan 
Allah yang rapi. Seterusnya ia menarik perhatian kita kepada kesukaran-kesukaran yang 
dialami oleh ibu bapa dan anak-anak dalam usaha-usaha memula dan menyempurnakan 
asuhan dan didikan supaya anak-anak itu subur dan berkembang hingga sampai ke tahap 
kesuburan yang ditentukan Allah kepadanya. 

"Apabila anda memikirkan tumbuh-tumbuhan bagaimana sukarnya pengalaman 
yang dialami oleh benihnya di peringkat-peringkat pertumbuhan. Ia terpaksa melawan 
kesan-kesan udara dan teipaksa berusaha menyedutkan makanannya dari unsur-unsur 
yang terdapat di sekelilingnya hingga ia subur menjadi sebatang pokok yang lengkap 
dengan ranting-ranting dan dahan-dahannya dan akhirnya menjadi pokok yang sanggup 
melahirkan benih-benih yang baru untuk mengulangi peranannya dan menghiaskan 
bumi dengan pandangan-pandangannya yang indah. Apabila anda hadhirkan kejadian 
tumbuh-tumbuhan ini di dalam minda anda dan menoleh pula kepada kejadian yang 
lebih tinggi dari tumbuh-tumbuhan, iaitu kejadian binatang dan manusia, nescaya anda 
akan dapati bahawa persoalan bapa dan anak pada dua makhluk ini adalah lebih besar lagi, 
dan anda akan dapati kesulitan-kesulitan yang dihadapi makhluk-makhluk ini dalam 
usaha memelihara jenis masing-masing, dan mengekalkan keindahan alam dengan rupa 
bentuk mereka adalah lebih sukar dan besar lagi." 



Allah membuat sumpahan ini untuk menerangkan satu hakikat yang tetap dalam 
hidup manusia iaitu: 

4. "Sesungguhnya Kami jadikan manusia sentiasa dalam perjuangan yang 
sukar dan penat." 



Ia sentiasa menghadapi kesulitan demi kesulitan, kepenatan demi kepenatan dan 
perjuangan demi perjuangan sebagaimana firman-Nya dalam surah yang lain: 



Pendapat As-Syaikh 
Muhammad 'Abduh 



Hidup Manusia 
Dalam Gelom- 
bang Kesulitan 

Kesukaran Yang 
Dilalui Insan Dari 
Alam Rahim Ke 
Alam Nyata 



6 . "Wahai insan! Sesungguhnya engkau bekerja dengan begitu penat menuju 
kepada Tuhanmu, maka (pada akhirnya) engkau tetap akan menemui- 
Nya." 

(Surah al-Insyiqaq) 

Sebaik sahaja sel pertama dari benih manusia menetap di dalam rahim, ia terus mula 
menghadapi perjuangan dan penat lelah untuk mendapatkan suasana-suasana yang 
sesuai untuk menjalani hidupnya dan mendapat makanannya dengan izin Tuhannya. 
Dan sel itu akan terus berkembang dalam keadaan seperti itu sehingga tiba sa'at 
kelahirannya ke alam dunia. Ketika itu, ia dan ibunya akan mengalami kesulitan dan 
kesakitan bersalin. Apabila ia hampir melihat cahaya dunia, badannya terus dihimpit, 
ditekan dan ditolak hingga hampir-hampir tercekik semasa dalam perjalanan keluar dari 
rahim ibunya. 

Sejak detik pertama kelahirannya ini, ia mula menghadapi kepayahan dan kesulitan 
yang lebih berat iaitu kepayahan untuk memulakan proses pernafasan yang belum 
pernah dialaminya. Bagi kali yang pertama, bayi itu membuka mulurnya dan menggerak- 
kan paru-parunya untuk menyedut dan menghembuskan nafas dengan teriak tangis 
yang membayangkan kesukaran dan kesulitan memulakan kehidupan. Kemudian sistem 
penghadhaman makanan dan pengedaran darah memulakan kegiatannya yang luar 
biasa. Ia mengalami kesulitan-kesulitan membuang air sehingga ia dapat membiasakan 
tali perutnya melaksanakan tugas yang baru itu, dan setelah itu ia akan terus menghadapi 
perjuangan demi perjuangan dalam setiap langkah dan geraknya. Sesiapa yang melihat 
bayi ketika hendak merangkak dan berjalan, dapatlah ia fikirkan betapa banyaknya daya 
usaha dan kepenatan yang dicurahkannya untuk melaksanakan pergerakan yang mudah 
itu. 



Kemudian perjuangan dan penat lelah yang baru akan timbul pula apabila giginya 
tumbuh, apabila ia hendak berdiri, apabila ia hendak menghayunkan langkah-langkah 
yang tetap, apabila ia hendak mempelajari dan memikirkan sesuatu, malah setiap 
percubaan yang baru itu merupakan perjuangan dan usaha yang memenatkan sama 
seperti percubaan-percubaannya untuk merangkak dan berjalan. 

Kemudian berlakulah perbezaan cara hidup dan muncul berbagai jenis kesulitan; 
ada yang bekerja dengan tenaga otot-ototnya, ada yang berusaha dengan menggunakan 
fikirannya dan ada yang bekerja mempertaruhkan nyawanya. Ada yang berjuang hanya 
untuk mendapat sesuap nasi dan sehelai pakaian. Ada pula yang berjuang supaya seribu 
menjadi dua ribu atau puluhan ribu. Ada yang berjuang untuk merebut kuasa atau 
pangkat, ada yang berjuang untuk jalan Allah dan ada yang berjuang untuk mencapai 
kepuasan hawa nafsunya, ada yang berjuang kerana 'aqidah dan da'wah. Ada yang 
berjuang menuju ke Neraka dan ada yang berjuang menuju ke Syurga. Setiap orang 
memikul beban hidupnya dan mendaki jalan hidupnya dengan penuh penderitaan 

menuju kepada Allah dan akhirnya ia menemu i-Nya, di sanalah kesengsaraan yang 
paling besar akan menimpa orang-orang yang celaka, dan di sanalah kerehatan yang 
paling besar akan dini'mati oleh orang-orang yang beibahagia. 

Kesulitan dan kesukaran itulah sifat kehidupan di dunia. Walaupun bentuk- 
bentuknya dan sebab-sebabnya itu berbeza-beza, tetapi kesudahannya ialah kesulitan 
dan kesukaran belaka. Orang yang paling rugi ialah orang yang mengalami penderitaan 
perjuangan hidup di dunia, tetapi berakhir dengan kesengsaraan yang lebih dahsyat 
dan pahit di Akhirat, dan orang yang paling beruntung ialah orang yang berjuang dan 
menderita dalam perjalanan menuju Allah untuk menemui-Nya dengan kelayakan- 
kelayakan yang menghapuskan penderitaan hidup itu, dan berakhir di Akhirat dengan 
kesenangan dan kerehatan yang paling besar di bawah naungan Allah. 



Walau bagaimanapun, di dunia ini sendiri manusia mendapat sebahagian ganjaran 
atau balasan dari berbagai-bagai usaha perjuangan dan kesulitan. Orang yang berjuang 
kerana satu tujuan yang besar tidak sama dengan orang yang berjuang kerana satu 
tujuan yang kecil, iaitu tidak sama dari segi ketenteraman hati dan kegembiraan 
memberi tenaga dan berkorban, kerana orang yang berjuang yang bebas dari tekanan- 
tekanan tanah atau berjuang untuk membebaskan diri dari tekanan-tekanan itu tidak 
sama dengan orang yang berjuang untuk menyelam ke dalam lumpur dan berpeluk 
dengan tanah seperti serangga-serangga dan ulat-ulat, orang yang mati dalam 
perjuangan da'wah tidak sama dengan orang yang mati dalam perjuangan nafsu, iaitu 
tidak sama dari segi perasaannya terhadap penderitaan dan penat lelah yang dialaminya. 



(Pentafsiran ayat-ayat 5 * 7) 



Selepas menerangkan hakikat hidup manusia, Allah memperkatakan pula beberapa 
dakwaan dan persepsi manusia yang ditunjukkan oleh tindak-tanduknya: 




5- "Adakah dia (manusia) menyangka tiada seorang pun yang akan dapat 
menguasainya?" 






\K' 

)yi 



6. "Dia berkata (ria') aku telah menghabiskan harta yang banyak." 




7. "Adakah dia menyangka tiada seorang pun yang melihatnya?" 



Perjuangan Dan 
Penderitaan Itulah 
Sifat Kehidupan Di 
Dunia 



Tindakan Manusia 
Yang Lupakan Ha- 
kikat Dirinya 

Manusia yang sentiasa berjuang dan tidak terlepas dari menderita kesulitan dan 
kesukaran itu telah lupakan hakikat diri mereka dan terkeliru dengan ni'mat-ni'mat 
kekuatan, daya qudrat, kekuatan jiwa dan kesenangan hidup yang dikurniakan Allah 
Penciptanya, kerana itu mereka bertindak seperti orang yang tidak mengira bahawa 
mereka bertanggungjawab terhadap tindakan mereka dan tidak berfikir bahawa ada yang 
lebih berkuasa menguasai mereka dan seterusnya menghisabkan segala tindak-tanduk 
mereka. Oleh sebab itu mereka bertindak kejam dan ganas, mereka merampas dan 
merompak, mereka mengumpul kekayaan sebanyak-banyaknya, mereka melakukan 
segala kejahatan dan kemungkaran tanpa takut dan bimbang kepada sesiapa. Itulah sifat 
manusia yang berhati tandus dari iman. 



Kemudian apabila ia diseru kepada kebajikan dan pengorbanan seperti di bidang- 
bidang kebajikan yang disebut dalam surah ini ia akan berkata,- 




6. "Aku telah habiskan harta yang banyak." 

Yakni aku telah mengeluarkan perbelanjaan sekian banyak dan cukuplah dengan 
pengorbanan aku yang sebanyak itu. 




7. "Adakah ia menyangka tiada seorang pun yang melihatnya?" 

Lupakah dia bahawa mata pengawasan Allah melihatnya, dan bahawa ilmu Allah 
mengetahui segala rahsia dirinya. Ya, Allah sentiasa melihat apa yang dibelanjakannya, 
dan mengapa ia membelanjakannya. Tetapi manusia seolah-olah lupakan hakikat ini. dan 
seolah-olah menyangka bahawa dirinya terlindung dari pandangan Allah. 

(Pentafsiran ayat-ayat 8 - 10) 



Di hadapan keangkuhan yang membuat manusia merasa dirinya cukup kuat, dan 
di hadapan kekikiran yang membuat mereka begitu sayangkan harta dan mendakwa 
bahawa mereka telah pun berkorban dengan banyaknya, maka al-Qur'an mencabar mereka 
dengan menyebutkan ni'mat-ni'matnya yang amat banyak pada tubuh badan mereka 
sendiri, pada struktur kejadiannya, pada ciri-ciri tabiatnya dan pada kesediaan-kesediaan 
jiwa mereka yang semulajadi, iaitu ni'mat-ni'mat yang tidak pernah disyukuri mereka 
dan ditunaikan hak-haknya: 



s «r / ^ 



8. "Bukankah Kami telah jadikan untuknya dua biji mata?" 

9. "Sekeping lidah dan dua ulas bibir?" 

10. "Dan bukankah Kami telah tunjukkan kepadanya jalan kebaikan dan 
jalan kejahatan." 



Manusia merasa angkuh dengan kekuatan dirinya, sedangkan Aliahlah yang 
mengumiakan kekuatan itu. Manusia begitu kikir dengan harta kekayaannya, sedangkan 
Aliahlah yang memberikan kekayaan itu. Manusia menolak hidayat Allah dan tidak 
bersyukur kepada-Nya, sedangkan Allah telah menciptakan untuknya alat-alat 
pancaindera yang sempurna untuk memandu mereka di alam benda ini. Allah ciptakan 
untuknya dua biji mata yang halus susunannya dan mempunyai daya penglihatan yang 
kuat. Allah bezakan manusia dari lain-lain makhluk dengan daya bertutur dan 
memberikannya alat bertutur yang sempurna: "Sekeping lidah dan dua ulas bibir". 
•Kemudian Allah lengkapkan dalam jiwanya dengan daya-daya kefahaman untuk mengenal- 
pastikan mana yang baik dan mana yang jahat, untuk membezakan hidayat dari kesesatan, 
kebenaran dari kebatilan: 

uiLWJI ac-J Joj 

10. "Dan bukankah Kami telah tunjukkan kepadanya jalan kebaikan dan 
jalan kejahatan." 




Supaya ia dapat membuat pilihan yang disukainya. Memanglah tabiat semulajadi 
manusia mempunyai dua kesediaan untuk menempuh dua jalan itu. Dengan kehendak 
Allah, Dia telah mengumiakan kepada manusia kebolehan untuk melalui mana satu 
jalan yang disukainya, dan ini adalah sesuai dengan hikmat penciptaan Allah yang 
memberikan kepada setiap makhluk-Nya segala sesuatu yang sesuai dengan kejadiannya 
supaya masing-masing senang menjalankan tugasnya di alam ini. 



Ayat ini mendedahkan tabiat manusia, dan ayat ini juga merupakan asas "teori 
kajian psikologi Islam" di samping ayat-ayat yang lain dalam Surah asy-Syams-. 



y < x ./'z' 



7. "Demi jiwa dan penciptaannya yang sempurna." 

8. "Kemudian Allah mengilhamkan kepadanya jalan kejahatan dan jalan 
taqwanya." 




9 . "Sesungguhnya amat beruntunglah orang yang membersihkannya." 






< ^ s / S • 



• 's 









10. "Dan sesungguhnya amat rugilah orang yang membenamkannya." 



Kami tundakan huraiannya yang lebih terperinci di tempat yang lain dalam tafsiran 
Surah asv-Syams kerana ia mempunyai bidang yang lebih luas. 

****** 



Lidah Dan Mulut 
Boleh Menghuni- 
bankan Seseorang 
Ke Dalam Neraka 



Ni'mat-ni'mat Allah yang dikurniakan khusus kepada manusia pada struktur 
kejadiannya itu sepatutnya boleh membantunya untuk mencari jalan hidayat. Dua biji 
matanya dapat melihat bukti-bukti qudrat Allah dan bukti-bukti yang mencetuskan 
keimanan yang terbentang di permukaan alam dan tersebar di merata pelosok dan liku- 
likunya. Sekeping lidah dan dua ulas bibir merupakan alat pernyataan dan pengungkapan 
yang membolehkan manusia melakukan berbagai-bagai perkara. Kadang-kadang 
kekuatan kata-kata menyamai kekuatan pedang dan alat-alat letupan, dan kadang-kadang 
kata-kata indah itulah yang menghumbankan manusia ke dalam Neraka, di samping ia 
boleh mengangkatkan manusia ke dapat yang tinggi. Menurut sebuah hadith: 



Dari Mu'az ibn Jabal r.a. katanya: Suatu masa aku bersama-sama Rasulullah s.a.w. 
dalam satu persafiran. Pada suatu hari, aku berada dekat dengannya semasa kami 
sedang berjalan, lalu aku berkata: 'Ya Rasulullah! Ceritakan kepadaku, apakah amalan yang 
boleh memasukkanku ke dalam Syurga dan menjauhkanku dari Neraka?" Jawab Rasulullah 
s.a.w.: "Engkau bertanya perkara yang amat besar, tetapi perkara ini adalah mudah 
kepada orang yang ditaufiqkan Allah, iaitu hendaklah engkau menyembah Allah dan 
jangan sekutui-Nya dengan suatu apa pun, hendaklah engkau tekun mendirikan solat, 
mengeluarkan zakat, berpuasa bulan Ramadhan dan menunaikan Haji ke Baitullah. 
Kemudian beliau bersabda lagi: "Tidakkah engkau suka aku tunjukkan kepadamu segala 
pintu kebaikan?" Lalu aku menjawab: "Suka, ya Rasulullah!" Beliau pun bersabda: "Puasa 
itu perisai, sedekah itu memadamkan dosa sebagaimana air memadamkan api, solat di 
tengah malam adalah syi'ar para Salihin", lalu beliau membaca ayat: 



r". ^ ** 'w'" 

p-4— ' ‘A-Lri — 



" -i . * 

16. "Lambung-lambung mereka jauh dari tempat-tempat tidur (mereka 
tidak tidur kerana mendirikan solat), mereka berdo'a kepada Tuhan 
mereka dengan penuh ketakutan dan harapan (mendapatkan rahmat- 
Nya) dan mereka mengorbankan sebahagian rezeki yang Kami kumiakan 
kepada mereka ke jalan Allah" 

(Surah as-Sajadah) 

kemudian beliau bersabda lagi: "Sukakah engkau, aku ceritakan kepadamu 
perkara yang menjadi pokok pangkal, tiang seri dan kemuncak segala sesuatu?" 
Jawabku: "Benar, ya Rasulullah." Lalu beliau bersabda: "Yang menjadi pokok pangkal 
segala sesuatu ialah Islam, dan yang menjadi tiang serinya ialah solat, dan yang menjadi 
kemuncaknya ialah jihad." Kemudian beliau bersabda lagi: "Sukakah engkau aku ceritakan 
kepadamu perkara yang menjadi teraju kepada segala-galanya itu?" Jawabku: "Benar, 
ya Rasulullah." Lalu beliau bersabda: "Jaga ini!" Seraya beliau menunjukkan kepada 
lidahnya. Aku terus bertanya: "Wahai Nabi Allah! Adakah kita diambil salah dengan apa 
yang kita kata?" Jawab beliau: (ibumu telah kehilanganmu). (i) Bukankah 

orang-orang yang disembamkan di atas muka atau di atas hidung mereka di dalam Neraka 
itu merupakan mangsa tutur kata lidah mereka? (Hadith ini diriwayatkan oleh Ahmad, 
at-Tirmizi, an-Nasa'i dan Ibn Majah). 

(Pentafsiran ayat-ayat 11-18) 

Allah juga memberi ni'mat hidayat kepada manusia supaya mereka dapat mengenal- 
pastikan kebaikan dan kejahatan, jalan ke Syurga dan jalan ke Neraka, dan dengan hidayat 
ini, ia membantu mereka ke arah kebaikan. Tetapi semua ni'mat itu tidak dapat mendorong 
manusia menempuhi jalan sukar yang menjadi penghalang yang menyekat mereka ke 
Syurga yang diterangkan dalam ayat-ayat berikut: 



A— L«] 

11. "Oleh itu, mengapakah dia tidak tempuhkan jalan yang sukar?" 

I Uj 

12. "Tahukah engkau apakah jalan yang sukar itu?" 



13. "Iaitu membebaskan hamba." 



(1) Kata-kata tempelak dalam masyarakat Arab apabila mengecam sesuatu perbuatan yang 
buruk atau sesuatu kefahaman yang dangkal. Secara kasarnya dapatlah disamakan dengan 
tempelak kita • " Kalau macam ini lebih baik engkau mati sahaja Ini bukan do' a tetapi 
hanya tempelak sahaja. Lihat " Jl jl 1 " (jilid 13 m.s 93 - 94). Penterjemah. 



Syurga Dicapai 
Dengan Kesang- 
gupan Menempuh 
Tembok Halangan 

14. "Atau memberi makanan pada hari berlaku kebuluran." 




15. "Kepada anak yatim yang mempunyai hubungan keluarga." 




16. "Atau kepada orang miskin yang berselekeh dengan tanah." 




17. "Kemudian ia termasuk dalam golongan orang-orang yang beriman yang 
saling berpesan supaya bersikap sabar dan saling berpesan supaya bersikap 
belas kasihan." 




18. "Merekalah golongan kanan." 

Inilah yang sukar dan tidak dapat ditempuhi melainkan dengan pertolongan 
keimanan. Inilah halangan yang menyekat manusia ke Syurga, dan andainya ia berjaya 
menempuhinya nescaya ia akan sampai ke Syurga. Halangan atau jalan yang sukar yang 
digambarkan sedemikian rupa mencetuskan satu dorongan yang kuat, memberangsang 
dan menggerakkan hati manusia supaya menempuhi jalan yang sukar itu, satu jalan yang 
secara jelas merupakan penghalang yang menyekatkan mereka dari mendapat balasan 
yang besar itu: 

11. "Oleh itu, mengapakah dia tidak tempuhkan jalan yang sukar?" 

Ayat ini mengandungi pemberangsangan, dorongan dan galakan. 



Kemudian diiringi pertanyaan untuk memuliakan persoalan ini: 



953 c&sfts 



12. "Tahukah engkau, apakah jalan yang sukar itu?" 

Tujuan ayat ini bukannya untuk membesar-besarkan halangan atau jalan yang 
sukar itu, malah untuk mengagung-agungkan darjatnya di sisi Allah supaya manusia gemar 
dan penuh bersemangat menempuhinya walaupun sebesar mana ia memerlukan 
perjuangan dan menghadapi kesulitan, kerana kesulitan-kesulitan itu tetap wujud dan 
berlaku, tetapi apabila ia berkorban untuk menempuh jalan yang sukar itu, ia akan 
mencapai hasilnya dan akan mendapat gantinya, kerana setiap pengorbanannya tidak 
akan hilang percuma. 



Kemudian Allah mula menerangkan hakikat jalan yang sukar atau halangan itu 
dengan menyebut persoalan yang amat diperlukan masyarakat Makkah khususnya yang 
dihadapi oleh da'wah Islam, iaitu persoalan membebaskan hamba abdi dan memberi 
makanan yang amat diperlukan oleh golongan yang lemah yang ditindas oleh masyarakat 
yang kufur dan tamak haloba itu. Dan pada akhirnya ia menyebut persoalan umum yang 
tidak bergantung dengan sesuatu masyarakat yang tertentu dan dengan sesuatu zaman 
yang tertentu, iaitu persoalan yang dihadapi oleh seluruh manusia ketika mereka 
berjuang menempuh halangan atau jalan yang sukar itu. Dan: 



<$> 



'»"11 {► n >' 



17. "Kemudian ia termasuk dalam golongan orang-orang yang beriman yang 
saling berpesan supaya bersikap sabar dan saling berpesan supaya bersikap 
belas kasihan." 



Menurut riwayat, yang dimaksudkan dengan istilah (pembebasan 

hamba abdi) itu ialah bekerjasama dalam usaha melaksana pembebasan itu dan yang 
dimaksudkan dengan " " (pemerdekaan hamba) ialah melakukan pembebasan itu 

secara persendirian. Namun apa sahaja maksud, maka hasilnya adalah sama. 

Ayat-ayat ini diturun semasa da'wah Islam terkepung di negeri Makkah, di mana 
Islam tidak mempunyai satu kerajaan pun yang ditegakkan di atas syari'atnya, dan adat 
memperhambakan manusia terdapat di mana-mana di Semenanjung Tanah Arab dan di 
negeri-negeri sekitarnya. Kaum hamba abdi pada umumnya diberi layanan yang kejam. 
Apabila segolongan dari mereka memeluk agama Islam seperti 'Ammar bin Yasir dan 
keluarganya, Bilal ibn Rabah, Suhayb dan lain-lainnya r.'anhum, mereka semakin teruk 
menerima penindasan, mereka telah diseksakan dengan ganas oleh tuanmas mereka. 
Mereka diazab di luar kemampuan mereka. Nyatalah di waktu itu, tiada jalan untuk 
menyelamatkan mereka melainkan dengan perjuangan membebaskan mereka dari 
perhambaan melalui usaha membeli mereka dari tuanmas-tuanmas mereka yang kejam. 
Sayyidina Abu Bakr telah mempelopori perjuangan ini, dan memang begitulah 
kebiasaannya, beliau selama-lamanya menjadi orang yang mula-mula menyahut seruan 
Allah dengan penuh keyakinan, ketenangan dan kejujuran. 



Perjuangan Mem- 
bebaskan Abdi 
Dan Membantu 
Golongan Yang 
Lemah 



Sayyidina Abu Bakr 
Pelopor Gerakan 
Pembebasan Abdi 

Ujar Ibn Ishaq: Bilal hamba yang dimerdekakan oleh Abu Bakr itu, pada mulanya 
seorang hamba yang dimiliki oleh setengah keluarga dari suku Bani Jumah. la dilahirkan 
dalam kumpulan hamba abdi mereka, la seorang yang kuat imannya dan berhati jujur. 
Setiap waktu Zuhur yang panas terik, ia dikeluarkan oleh tuanmasnya Umayyah ibn 
Khalaf ibn Wahb ibn Huzafah ibn Jumah, lalu ditelentangkan di tanah lapang Makkah 
kemudian Umayyah menyuruh orang meletakkan seketul batu yang besar di atas dada 
Bilal kemudian berkata kepadanya: "Awak akan dibiarkan begini sehingga awak mati atau 
menolak agama Muhammad dan kembali menyembah al-Laata dan al-'Uzza." Tetapi dalam 
keseksaan itu, Bilal sentiasa menyebut: "Allah Yang Maha Esa, Allah Yang Maha Esa." 

Hingga pada suatu hari, Abu Bakr as-Siddiq r.a. lalu di tempat itu dan melihat 
bagaimana mereka menyeksakan Bilal, kebetulan rumah Abu Bakr terletak di 
perkampungan Bani Jumah, lalu ia pun berkata kepada Umayyah ibn Khalaf: "Tidakkah 
engkau takut kepada Allah kerana menyeksakan si miskin ini? Sampai bila engkau akan 
terus menyeksakannya?" Jawab Umayyah: "Engkaulah yang telah merosakkannya. Oleh itu, 
selamatkan dia dengan apa cara yang engkau fikirkan baik". Abu Bakr membalas: "Baik, 
aku ada satu cadangan, aku ada seorang hamba hitam yang lebih kuat dari Bilal dan 
seagama dengan engkau, aku hendak berikannya kepada engkau sebagai tukaran 
dengan Bilal. Apa kata engkau?" Jawab Umayyah: "Aku terima." Disambut Abu Bakr, "Baik, 
ia sekarang kepunyaanmu". Lalu Abu Bakr as-Siddiq r.a. memberikan hambanya kepada 
Umayyah dan mengambil Bilal lalu membebaskannya dari perhambaan. 

Turut sama dibebaskan di dalam Islam sebelum beliau berhijrah ke Madinah ialah 
enam hamba yang lain. Bilal merupakan orang yang ketujuh. Mereka ialah 'Amir ibn 
Fuhayrah yang turut dalam pertempuran Badr dan gugur syahid dalam Peperangan Bi'r 
Ma'unah, Ummu 'Ubais dan Zinnirah yang telah buta matanya ketika dibebaskan oleh 
Abu Bakr. Lalu orang-orang Quravsy mengejek: "la telah dibutakan matanya oleh al-Laata 
dan al-'Uzza." Lalu dijawab oleh Zinnirah: "Mereka dusta, demi Baitullah, al-Laata dan 
al-'Uzza tidak berkuasa mendatangkan sesuatu mudharat dan tidak pula memberi apa 
guna pun." Lalu Allah mengembalikan penglihatannya. Beliau juga telah membebaskan 
an-Nahdiyah dan anak gadisnya. Kedua-duanya berasal dari hamba kepunyaan seorang 
perempuan dari suku Bani 'Abdud-Dar. Abu Bakr terserempak dengan keduanya 
sewaktu mereka dihantar oleh tuanmasnya membawa gandumnya, dan tuanmasnya ini 
pernah berkata kepada mereka: "Demi Allah aku tidak akan bebaskan engkau berdua 
buat selama-lamanya." Lalu Abu Bakr menemui perempuan ini dan berkata kepadanya: 
"Batalkan sumpahmu itu, wahai Ummu si anu!" Jawab perempuan itu: "Baiklah, aku 
batalkannya, engkaulah yang telah merosakkannya, kerana itu engkau patut 
membebaskannya." Kata Abu Bakr: "Berapa engkau mahu?" Jawab perempuan itu: 
"Sekian, sekian banyak." Kata Abu Bakr: "Aku ambil kedua orang ini dan kedua-duanya 
aku bebaskan. Hai kamu berdua, pulangkan balik gandum ini kepada perempuan itu." 
Lalu kedua-dua si ibu dan anak gadisnya itu berkata: "Bolehkah tidak wahai Abu Bakr, 
kami selesaikan dahulu urusan gandum ini, kemudian barulah kami pulangkan 
kepadanya?" Jawab Abu Bakr: "Boleh, jika kamu berdua suka." 

Pada suatu masa, Abu Bakr terserempak dengan seorang hamba perempuan yang 
dimiliki suku Bani Mu'mil, dan hamba ini adalah dari suku Bani 'Adi. Dia seorang 
hamba yang beragama Islam, ketika itu dia sedang diseksa dan dipukul oleh 'Umar ibn 
al-Khattab yang masih lagi beragama syirik pada masa itu, hingga apabila ia merasa jemu 
memukulnya ia pun berkata mengejek: "Aku minta ma'af kepadamu, aku terpaksa 
berhenti memukulmu kerana jemu." Lalu dijawab oleh perempuan itu: "Itulah 
kehendak Allah yang dilakukan terhadap engkau." Lalu Abu Bakr membelinya dan 
membebaskannya. 

Ujar Ibn Ishaq: Aku telah diceritakan oleh Muhammad ibn Abdullah ibn Abu 'Atiq 
dari 'Amir ibn Abdullah ibn az-Zubayr dari beberapa keluarganya katanya: Abu Quhafah 
bapa Abu Bakr pada suatu masa telah berkata kepada Abu Bakr: "Wahai anakku! Aku 
tengok engkau hanya membebaskan hamba-hamba yang lemah, jika engkau membebaskan 
hamba-hamba yang kuat tentulah mereka dapat mempertahan dan membela engkau." 
Jawab Abu Bakr r.a.: "Wahai ayahku! Tujuan anakanda berbuat begitu adalah semata- 
mata kerana Allah." 



Sesungguhnya Abu Bakr r.a. telah menempuh jalan yang sukar dengan 
membebaskan hamba-hamba yang menderita kerana Allah semata-mata. Keadaan- 
keadaan yang wujud di Makkah pada masa itu telah menjadikan amalan membebaskan 
hamba abdi itu merupakan langkah pertama untuk menempuh halangan di jalan Allah. 



Kewajipan Mem- 
beri Makanan Ke- 
pada Orang-orang 
Yang Miskin Ketika 
Dilanda Masa Ke- 
buluran 




14. "Atau memberi makanan pada hari berlaku kebuluran." 




15. "Kepada anak yatim yang mempunyai hubungan keluarga." 




16. "Atau kepada orang miskin yang berselekeh dengan tanah." 



Hari kelaparan yang sukar didapati makanan merupakan batu uji kepada keimanan 
yang sebenar. Anak-anak yatim dalam masyarakat jahiliyah yang kafir dan tamak itu 
mengalami berbagai-bagai penindasan dan penganiayaan walaupun mereka mempunyai 
hubungan kerabat. Di dalam al-Qur'an penuh dengan anjuran-anjuran supaya melindungi 
anak-anak yatim. Ini menunjukkan betapa kejamnya sikap masyarakat itu terhadap anak- 
anak yatim. Dan anjuran-anjuran itu terus disampaikan hingga di dalam surah-surah yang 
diturunkan di Madinah yang ada kaitan dengan undang-undang pusaka, wasiat dan 
perkahwinan. Sebahagian besar dari persoalan-persoalan itu telah dihuraikan di dalam 
Surah an-Nisa' khususnya Surah al-Baqarah dan lain-lain. 

Begitu juga perkhidmatan memberi makanan kepada orang-orang miskin yang 
terlantar di tengah jalan, yang berselekeh dengan tanah kerana terlalu susah dan 
menderita pada hari berlakunya kelaparan, telah disebut dalam surah ini sebagai satu 
langkah untuk menempuh jalan yang sukar. Amalan ini merupakan batu uji perasaan- 
perasaan imaniyah iaitu perasaan kasihan belas, bertimbang rasa, bantu membantu dan 
mementingkan kebajikan orang lain dan bermuraqabah dengan Allah untuk membantu 
hamba-Nya yang menderita pada masa kesusahan dan kelaparan. Kedua-dua langkah 
tersebut, iaitu langkah membebaskan hamba abdi dan memberi makanan, merupakan 
langkah-langkah yang disarankan oleh keadaan masyarakat yang mendesak di masa itu 
walaupun kedua-duanya bersifat umum. Oleh kerana itu ketua-dua langkah itu 
didahulukan sebutan di dalam ayat, kemudian barulah diiringi dengan lompatan agung 
yang menyeluruh: 




17. "Kemudian ia termasuk dalam golongan orang-orang yang beriman dan 
saling berpesan supaya bersikap sabar dan saling berpesan supaya bersikap 
belas kasihan." 



Lompatan Yang 
Paling Besar Me- 
langkah Tembok 
Halangan Ialah 
Kesanggupan Me- 
nyertai Barisan 
Mu'minin 



Kata-kata " p " (kemudian) di sini bukan dimaksudkan dengan pengertian 
penundaan dari segi masa, tetapi dimaksudkan dengan pengertian penundaan dari segi 
makna, iaitu langkah menyertai orang-orang yang beriman itu merupakan langkah yang 
lebih syumul, lebih luas dan lebih tinggi, kerana tidak ada gunanya perjuangan membebas 
abdi dan memberi makanan kepada orang yang susah tanpa beriman. Kerana itu keimanan 
harus wujud sebelum perjuangan membebas abdi dan memberi makanan kepada orang 
yang susah. Keimanan itulah yang memberi nilai kepada amalan-amalan yang baik dalam 
pertimbangan neraca Allah, kerana iman itulah yang menghubungkan amalan yang baik 
dengan cara hidup agama Allah yang tetap teguh supaya amalan yang baik itu tidak 
merupakan sesuatu amalan yang mendadak untuk memuaskan keinginan yang berubah- 
ubah atau untuk mencari kepujian dari masyarakat atau untuk sesuatu muslihat. Seolah- 
olah Allah berfirman: Bebaskan hamba atau berikan makanan pada hari kelaparan kepada 
anak yatim atau kepada orang-orang miskin yang berselekeh dengan tanah, kemudian 
langkah yang lebih tinggi dari itu ialah menyertai orang-orang yang beriman yang 
saling berpesan supaya bersikap sabar dan saling berpesan supaya bersifat belas kasihan. 
Kata-kata " p* " (kemudian) di sini dikehendaki dengan erti lebih utama dan lebih 
tinggi. 



Menaruh Kesabaran 
Dan Belas Kasihan 
Secara Kolektif 
Untuk Kesinambu- 
ngan Da'wah 



Kesabaran pada umumnya merupakan unsur asasi bagi keimanan, dan khususnya 
merupakan unsur asasi bagi perjuangan menempuh jalan yang sukar. Sikap saling 
berpesan supaya bersabar merupakan satu darjat yang tinggi di belakang kesabaran itu 
sendiri iaitu darjat perpaduan masyarakat Islam yang saling berpesan supaya bersikap 
sabar dan saling membantu untuk melaksanakan tugas-tugas keimanan. Kerana itu mereka 

merupakan anggota-anggota masyarakat yang mempunyai perasaan yang padu dan 
sama dalam menghadapi kesulitan perjuangan untuk merealisasikan keimanan di bumi 
dan untuk memikul tugas-tugasnya. Kerana itu mereka menganjurkan satu sama lain 
supaya bersabar dalam perjuangan memikul beban kewajipan bersama. Mereka saling 
menyokong dan menguatkan satu sama lain supaya tidak mudah lemah dan kalah. 
Kesabaran secara berkelompok ini berlainan dari kesabaran secara individu walaupun ia 
ditegakkan di atas kesabaran individu. Kesabaran secara berkelompok mengingatkan 
setiap Mu'min kepada kewajipannya dalam masyarakat yang beriman, iaitu setiap 
Mu'min jangan jadi unsur pelemah perjuangan bahkan hendaklah jadi unsur pengukuh 
dan penguat, jangan jadi penyeru kepada kekalahan bahkan hendaklah jadi penyeru 
ke arah merempuh dan menyerang, jangan jadi pencetus ketakutan dan kebimbangan 
bahkan hendaklah jadi pencetus ketenangan dan ketenteraman. 

Demikian juga anjuran saling berpesan supaya bersikap belas kasihan atau 
penyayang merupakan satu perjuangan tambahan kepada sikap belas kasihan itu sendiri. 
Ia bertujuan menyebarkan kewajipan saling bersikap penyayang di dalam barisan 
masyarakat Mu'min melalui pesan memesan dan anjur menganjur satu sama lain, dan 
sekaligus menjadikannya sebagai satu kewajipan berkelompok dan sebagai satu 
kewajipan individu yang diberi perhatian dan diperjuangkan bersama oleh semua orang. 

Konsep hidup berkelompok tetap wujud dalam arahan-arahan Ilahi tersebut, dan 
tujuan inilah yang ditonjol-tonjolkan oleh al-Qur'an dan hadith-hadith Rasulullah s.a.w., 
kerana konsep hidup berkelompok itu penting untuk merealisasikan hakikat Islam 
sebagai agama kelompok dan sebagai sistem hidup umat dengan dasar tanggungjawab 
individu dan hisab individu yang cukup jelas. 

Orang-orang yang sanggup menempuh jalan yang sukar ialah: 




18. "Merekalah golongan kanan (penghuni Syurga)." 

Itulah "golongan kanan" seperti yang disifatkan oleh al-Qur'an, iaitu golongan 
manusia yang berbahagia dan bernasib baik. Kedua-dua erti itu berhubung rapat dalam 
pengertian keimanan. 



* * * * * * 



(Pentafsiran ayat-ayat 19 - 20) 






Kehidupan Ber- 
Jama'ah 



Konsep Golongan 
Kanan Dan Kiri 
Dalam Islam 



19. "Dan orang-orang yang mengkufuri ayat-ayat Kami merekalah golongan 
kiri." 

20. "Pintu Neraka itu ditutupkan ke atas mereka." 



Di sini tidak perlu disebut sifat-sifat golongan kiri selain dari sifat: 




19. "Dan orang-orang yang mengkufuri ayat-ayat Kami." 



Sifat kekufuran itu menamatkan kedudukan, kerana tiada kebajikan bersama 
kekufuran dan tiada kejahatan melainkan diselubungi kekufuran. Tidak perlu dikatakan 
bahawa golongan kiri ialah golongan yang tidak berjuang membebaskan hamba abdi dan 
tidak memberi bantuan makanan, kemudian mereka mengingkarkan ayat-ayat Kami, 
kerana jika mereka sudah kufur, maka tidak berguna lagi segala amalan yang baik itu 
walaupun telah dilakukan mereka. 



Mereka adalah golongan kiri atau merekalah golongan yang malang dan celaka 
dan kedua-duanya mempunyai makna yang dekat dalam pengertian keimanan dan 
merekalah orang-orang yang tinggal di belakang jalan yang sukar yang tidak sanggup 
ditempuhinya. 




20. "Pintu Neraka itu ditutupkan ke atas mereka." 



Sama ada dengan pengertian yang dekat, iaitu semua pintu Neraka tertutup kepada 
mereka dan mereka terpenjara di dalam keseksaan Neraka, atau dengan pengertian 
bahawa mereka tidak akan dapat keluar darinya kerana pintu-pintunya telah ditutup dan 
tidak dapat dibuka oleh mereka. Kedua-dua pengertian ini mempunyai hubungan yang 
saling berkaitan. 



****** 



Itulah hakikat asasi dalam kehidupan manusia dan dalam kefahaman keimanan. 
Semuanya dibentangkan dalam ruang surah yang pendek ini dengan pernyataan- 
pernyataan yang kuat dan jelas. Inilah ciri istimewa pengungkapan al-Qur'an yang unik. 



